CELEX: 
Language: lt
Date: 2021-11-18 00:00:00
Title: KOMISIJOS DELEGUOTASIS REGLAMENTAS (ES) …/... kuriuo iš dalies keičiamos Europos Parlamento ir Tarybos reglamento (ES) 2017/1938 nuostatos dėl rizikos grupių sudėties

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               2017 m. spalio 25 d. Europos Parlamento ir Tarybos reglamentu (ES) 2017/1938 dėl dujų tiekimo saugumo užtikrinimo priemonių (toliau – Reglamentas)
                  1
                nustatomas Sąjungos dujų tiekimo saugumo užtikrinimo mechanizmas, grindžiamas rizikos nustatymo ir numatymo koncepcija (rizikos vertinimu grindžiamas metodas). Nustačius ir įvertinus riziką regioniniu ir nacionaliniu lygmenimis, kitas valstybių narių žingsnis – imtis tinkamų prevencinių priemonių, kad būtų sumažintos rizikos atsiradimo galimybės, taip pat numatyti ekstremaliųjų situacijų atveju taikomas priemones, kurios sutrikus dujų tiekimui padėtų kuo labiau sumažinti arba pašalinti tokio sutrikimo poveikį. Šios priemonės turi būti aprašytos nacionaliniuose prevencinių veiksmų planuose ir ekstremaliųjų situacijų valdymo planuose (toliau – nacionaliniai planai).
            
            
               Solidarumo dvasia grindžiamas regioninis bendradarbiavimas – pagrindinis Reglamento principas. Bendrai vertinant susijusią riziką regioniniu lygmeniu rizikos vertinimas tampa išsamesnis ir tikslesnis ir užtikrinama, kad valstybės narės būtų geriau pasirengusios krizėms. Be to, ekstremaliosios situacijos atveju taikant koordinuotą ir iš anksto sutartą tiekimo saugumo užtikrinimo metodą užtikrinamas nuoseklus atsakas, optimizuojami ištekliai, didinamas priemonių veiksmingumas ir sumažinamas neigiamo šalutinio poveikio, kurį kaimyninėms valstybėms narėms gali daryti tik nacionalinės priemonės, rizika.
            
            
               Siekiant struktūrizuoti bendrų rizikos vertinimų rengimą ir palengvinti regioninį bendradarbiavimą, Reglamento I priede nustatyta trylika regioninių rizikos grupių, suskirstytų į keturias regionines kategorijas – Rytų, Šiaurės jūros, Šiaurės Afrikos ir Pietryčių. Tos rizikos grupės yra tvirtesnio regioninio bendradarbiavimo pagrindas ir užtikrina galimybę visoms atitinkamoms valstybėms narėms rizikos grupių lygmeniu ar už jų ribų sudaryti susitarimus dėl tinkamų ir veiksmingų tarpvalstybinių priemonių, taikytinų išilgai tiekimo ekstremaliųjų situacijų atvejais koridorių.
            
            
               Rizikos grupės atspindi didelę tarpvalstybinę riziką, kylančią dujų tiekimo saugumui Sąjungoje užtikrinti; jų sudėtis pagrįsta pagrindiniais dujų tiekimo šaltiniais ir maršrutais. Kiekviena rizikos grupė apima tas išilgai koridoriaus esančias valstybes nares, kurios gali atlikti strateginį vaidmenį dujų tiekimo krizės atveju. Pagal Reglamento 3 straipsnio 8 dalį Komisijai suteikiami įgaliojimai atnaujinti rizikos grupių sudėtį atsižvelgiant į pagrindinės tarpvalstybinės rizikos pokyčius.
            
            
               Reglamento 7 straipsnio 2 dalyje reikalaujama, kad kiekvienos rizikos grupės valstybės narės kartu įvertintų visus svarbius rizikos veiksnius, kaip antai gaivalines nelaimes, technologinę, komercinę, socialinę, politinę ir kitokią riziką, dėl kurių galėtų kilti didelė tarpvalstybinė rizika tiekimo saugumo užtikrinimui, dėl kurios buvo sukurta rizikos grupė (bendras rizikos vertinimas).
            
            
               Kad regioninis bendradarbiavimas būtų įmanomas, 7 straipsnio 2 dalyje reikalaujama, kad kiekvienos rizikos grupės valstybės narės susitartų dėl bendradarbiavimo mechanizmo. Šis mechanizmas turi būti parengtas taip, kad liktų pakankamai laiko bendram rizikos vertinimui atlikti ir tinkamoms ir veiksmingoms tarpvalstybinėms priemonėms aptarti bei dėl jų susitarti – dėl visų šių priemonių reikės gauti kiekvienos susijusios valstybės narės sutikimą ir jos turės būti įtrauktos į nacionalinių planų regioninius skyrius.
            
            
               Kaip numatyta Reglamento 7 straipsnio 1 dalyje, Europos dujų perdavimo sistemos operatorių tinklas (ENTSO-G) 2017 m. pirmą kartą visos Sąjungos mastu atliko dujų tiekimo ir infrastruktūros veikimo sutrikimo scenarijų imitavimo bandymą. Atlikus imitavimo bandymą, buvo nustatyti ir įvertinti dujų tiekimo ekstremaliųjų situacijų atvejais koridoriai, taip pat nustatyta, kurios valstybės narės gali išspręsti su nustatyta rizika susijusias problemas. Dujų tiekimo ir infrastruktūros veikimo sutrikimo imitavimo scenarijus ir imitavimo bandymo metodiką parengė ENTSO-G, bendradarbiaudama su Dujų koordinavimo grupe (toliau – DKG). 
            
            
               Per pirmąjį ENTSO-G Sąjungos mastu atliktą imitavimo bandymą tikrinta dujų infrastruktūra, kuri 2017 m. spalio 1 d. veikė skirtinguose dujų koridoriuose. Šio pirmojo Sąjungos masto dujų tiekimo ir infrastruktūros veikimo sutrikimo scenarijų imitavimo bandymo rezultatai buvo atskaitos taškas rengiant pirmuosius bendrus rizikos vertinimus kiekvienos rizikos grupės lygmeniu ir atliekant nacionalinius rizikos vertinimus, kuriuos dauguma valstybių narių užbaigė 2019 ir 2020 m. Šie rizikos vertinimai savo ruožtu buvo prevencinių ir ekstremaliųjų situacijų atveju taikomų priemonių, aprašytų nacionaliniuose planuose (kuriuos dauguma valstybių narių taip pat baigė rengti 2019 ir 2020 m.), pagrindas.
            
            
               2020 m. spalio mėn. DKG prašymu ENTSO-G parengė Sąjungos masto imitavimo bandymo priedėlį, kad būtų atsižvelgta į kelių pagrindinių infrastruktūrų, kurios tuo metu visoje Sąjungoje buvo perduoti eksploatuoti, poveikį tiekimo saugumui. Siekiant atsižvelgti į 2019 m. pradėtas naudoti investicijas, priedėlyje aprašyti dar trijų sutrikimo scenarijų imitavimo bandymas – „Baltijos jungties“, jungiančios Suomiją ir Estiją, ir naujų dujų importo iš Rusijos per Turkiją („TurkStream2“) į Bulgariją pajėgumų.
            
            
               Pagal Reglamentą ciklas Sąjungos mastu atliekamas imitavimo bandymas / bendri rizikos vertinimai / nacionaliniai rizikos vertinimai / nacionaliniai planai“ turi būti peržiūrimas kas ketverius metus.
            
            
               ENTSO-G Sąjungos masto imitavimo bandymo metodika ir prielaidos, kurios turi būti užbaigtos iki 2021 m. lapkričio mėn., iš esmės išlieka tokios pačios, kaip ir per pirmąjį imitavimo bandymą. Tačiau, remiantis įgyta patirtimi, atliekant peržiūrėtą Sąjungos masto imitavimo bandymą tikrinami tie projektai, kurie, kaip tikimasi, 2023 m. sausio mėn. turėtų būti eksploatuojami. Taip imitavimo bandymas kuo labiau atspindės faktinę dujų tiekimo ekstremaliųjų situacijų atvejais koridorių konfigūraciją tuo metu, kai bus taikomi kiti nacionaliniai planai (numatoma, kad jie bus taikomi rengiantis 2023–2024 m. žiemai). Atitinkami projektai pasirenkami remiantis techniniais duomenimis, kuriuos projektų rengėjai pateikė ENTSO-G rengiant būsimą ENTSO-G dešimties metų tinklo plėtros planą
                  2
               .
            
            
               Išanalizavus naujas pagrindines dujų infrastruktūras, kurios pradėjo veikti nuo 2017 m., taip pat numatomą tų infrastruktūrų, kurios pradės veikti artimiausiais mėnesiais ir iki 2022 m. gruodžio mėn. pabaigos, poveikį, matyti, kad galima naudotis naujais tiekimo ekstremaliųjų situacijų atveju koridoriais, kurie gali turėti įtakos dujų srautams ekstremaliųjų situacijų atveju. Be to, naujais jungiamaisiais vamzdynais išplečiamas valstybių narių, kurios gali padėti šalinti galimus pagrindinių dujų tiekimo maršrutų trikdžius, sąrašas. 
            
            
               Todėl, kad būtų atsižvelgta į kai kurių papildomų valstybių narių vaidmenį tam tikruose tiekimo koridoriuose ir kad šios šalys galėtų prisidėti prie bendro šių rizikos grupių rizikos vertinimo ir bendro regioninių prevencinių ir ekstremaliųjų situacijų atveju taikomų priemonių apibrėžimo, kai kurių rizikos grupių, apibrėžtų reglamento I priede, sudėtis turėtų būti pakeista.
            
            
               Nuo 2020 m. vasario 1 d. Jungtinė Karalystė nebėra Europos Sąjungos valstybė narė. Siekiant teisinio tikrumo, ji turėtų būti išbraukta iš I priede pateiktų valstybių narių sąrašų.
            
            
               2.KONSULTACIJOS PRIEŠ PRIIMANT AKTĄ
            
            
               Siekiant palengvinti dujų tiekimo saugumo užtikrinimo priemonių koordinavimą Reglamento 4 straipsniu buvo įsteigta DKG
                  3
               . Ją sudaro valstybių narių, Energetikos reguliavimo institucijų bendradarbiavimo agentūros (ACER), ENTSO-G ir dujų pramonės bei atitinkamų vartotojų atstovai
                  4
               .
            
            
               Pagal Reglamento 4 straipsnio 4 dalį Komisija gali rengti ribotos – valstybių narių atstovų – sudėties DKG posėdžius.
            
         
         
            
               Naujų infrastruktūrų poveikis esamiems I priede nurodytiems tiekimo ekstremaliųjų situacijų atvejais koridoriams buvo aptartas trijuose eiliniuose 2020 m. vykusiuose DKG posėdžiuose per diskusijas dėl ENTSO-G 2020 m. priedėlio prie pirmojo Sąjungos masto tiekimo ir infrastruktūros sutrikdymo scenarijų imitavimo bandymo.
            
            
               2021 m. ENTSO-G Sąjungos masto imitavimo bandymo metodika ir prielaidos buvo pristatytos ir aptartos eiliniame DKG posėdyje 2021 m. gegužės 6 d. Be kitų metodikos aspektų, diskusijose buvo nagrinėjamas infrastruktūros, kurią numatoma pradėti eksploatuoti 2023 m., įtraukimas į imitavimo bandymą ir šio pasirinkimo logiškas poveikis rizikos grupių sudėčiai. Komisijos tarnybos pristatė rizikos grupių atnaujinimo procedūrą ir numatomą tvarkaraštį. Po susitikimo DKG galėjo raštu pateikti pastabas per dviejų savaičių laikotarpį
                  5
               .
            
            
               2021 m. liepos 13 d.
                  6
                ir 2021 m. rugpjūčio19 d. e. laiškais per AGM sistemą DKG gavo atnaujintos rizikos grupių sudėties projektą ir kvietimą į ribotos sudėties DKG posėdį.
            
            
               Per keturių savaičių laikotarpį nuo 2021 m. liepos 20 d. iki 2021 m. rugpjūčio 17 d. visuomenė galėjo pateikti atsiliepimus. Juose iš esmės pritariama numatytiems pakeitimams
                  7
               .
            
            
               DKG posėdis, kuriame dalyvavo tik valstybių narių atstovai ir ENTSO-G (dalyvavo kaip stebėtoja), įvyko 2021 m. rugsėjo 2 d. internetinės konferencijos metu.
            
            
               Komisija atsižvelgė į Vokietijos, Vengrijos ir Nyderlandų pastabas, įtrauktas į posėdžio protokolą, ir padarė išvadą, kad deleguotojo reglamento projektui iš esmės pritariama.
            
            
               Kalbant visų pirma apie Vengrijos narystę Balkanų grupėje, Komisija atsižvelgė į informaciją apie tai, kad nesitikima iki 2023 m. sausio mėn. užbaigti papildomai padidinti srauto priešinga kryptimi pajėgumą Vengrijos ir Rumunijos sujungimo taške
            
            
               Europos Parlamentas ir Taryba buvo informuoti apie DKG posėdžius, kuriuose buvo aptartas šis deleguotojo akto projektas, ir abi institucijos visus susijusius dokumentus gavo tuo pačiu metu kaip ir valstybių narių ekspertai pagal 2016 m. Tarpinstitucinį susitarimą dėl geresnės teisėkūros ir prie jo pridėtą Bendrąjį susitarimą dėl deleguotųjų aktų.
            
            
               3.DELEGUOTOJO AKTO TEISINIAI ASPEKTAI
            
            
               Remiantis Reglamento 3 straipsnio 8 dalimi, Komisijai pagal 19 straipsnį („Įgaliojimų delegavimas“) suteikiami įgaliojimai priimti deleguotuosius aktus, siekiant atnaujinti I priede išdėstytų rizikos grupių sudėtį, kuriais šis priedas iš dalies keičiamas, kad būtų atsižvelgta į didelio masto tarpvalstybinės rizikos dujų tiekimo Sąjungoje saugumo užtikrinimui pokyčius ir jų poveikį valstybėms narėms, atsižvelgiant į pagal 7 straipsnio 1 dalį ENTSO-G atlikto Sąjungos masto dujų tiekimo ir infrastruktūros sutrikimo scenarijų imitavimo bandymo rezultatus. Prieš atlikdama atnaujinimą, Komisija konsultuojasi dėl atnaujinimo projekto su tokios sudėties DKG, kokia numatyta Reglamento 4 straipsnio 4 dalyje.
            
            
               Šio deleguotojo reglamento tikslas – iš dalies pakeisti Reglamento I priedą, įtraukiant kai kurias valstybes nares į kelias rizikos grupes, siekiant atsižvelgti į poveikį, kurį, kaip tikimasi, naujoji ir būsima dujų infrastruktūra turės dujų srautams atitinkamuose dujų tiekimo ekstremaliųjų situacijų atveju koridoriuose, apibrėžtuose I priede, taip pat galimą tų valstybių narių indėlį sutrikus tiekimui tuose koridoriuose, kaip paaiškinta tolesnėse dalyse. Be to, rizikos grupės turėtų būti pakeistos siekiant atspindėti Jungtinės Karalystės išstojimą iš Europos Sąjungos.
            
            
               2019 m. gruodžio mėn. pradėjo veikti „Baltijos jungtis“, jungianti Suomijos ir Estijos dujų perdavimo sistemas, ir jos poveikis tiekimo sutrikimo, darančio poveikį Šiaurės Rytų grupei, atveju jau buvo išnagrinėtas 2020 m. priedėlyje prie pirmojo Sąjungos masto ENTSOG atlikto imitavimo bandymo. Dėl šios naujos infrastruktūros reikia Suomiją įtraukti į rizikos grupę „1. b) Baltarusija“.
            
            
               Viena iš pagrindinių būsimų infrastruktūrų, darančių poveikį kai kurių rizikos grupių sudėčiai, yra Baltijos vamzdynų projektas, pagal kurį dujos bus perduodamos iš Norvegijos į Daniją (ir Švediją) ir (per Baltijos jūrą) į Lenkiją. Numatoma, kad dujų perdavimas dvikrypčiu dujotiekiu tarp Danijos ir Lenkijos prasidės 2022 m.
            
            
               Kita svarbi būsima infrastruktūra, kuri pateisintų kai kuriuos pakeitimus, yra dujotiekio jungtis tarp Lenkijos ir Lietuvos. Ši dvikrypčio dujų tiekimo infrastruktūra yra bendro intereso projektas (BIP), kuris sujungs Lenkijos ir Lietuvos dujų perdavimo sistemas ir kurį numatoma pradėti eksploatuoti iki 2022 m. pabaigos. 
            
            
               Dėl šių dviejų būsimų pagrindinių infrastruktūrų poveikio reikia atlikti toliau nurodytus pakeitimus.
            
            
               Rytų dujų tiekimo rizikos grupė (I priedo 1 punktas): 
            
            
               į rizikos grupes „a) Ukraina“ ir „b) Baltarusija“ turi būti įtrauktos Danija ir Švedija.
            
            
               į rizikos grupę „d) Šiaurės rytų“ turi būti įtrauktos Čekija, Danija, Vokietija, Lenkija, Slovakija ir Švedija.
            
            
               Kalbant apie Šiaurės jūros dujų tiekimo rizikos grupę (I priedo 2 punktas), į rizikos grupes „a) Norvegija“ ir „c) Danija“ turi būti įtraukta Lenkija.
            
            
               Be to, atsižvelgiant į dvikrypčio transportavimo pajėgumą Čanadpalotos sujungimo punkte tarp Rumunijos ir Vengrijos (su BIP susijusiu perdavimo koridoriumi „ROHUAT/BRUA“)
                  8
               , kuris veikia nuo 2020 m. lapkričio mėn., būtų tikslinga, kad Vengrija taptų Balkanų dujų tiekimo rizikos grupės nare. 
            
         
         
            
               Galiausiai, 2020 m. vasario 1 d. Jungtinei Karalystei išstojus iš Europos Sąjungos, ši trečioji šalis nustojo būti rizikos grupių „a) Norvegija“ ir „d) Jungtinė Karalystė“ nare. Kad į tai būtų atsižvelgta, I priedas turi būti iš dalies pakeistas. 
            
            
               Tikimasi, kad šie rizikos grupių sudėties pokyčiai turės didelį teigiamą poveikį dujų tiekimo saugumo užtikrinimui Sąjungoje. Dėl šių pakeitimų daugiau valstybių galės dalyvauti rizikos grupių, į kurias jos įtraukiamos, darbe. Šios valstybės narės galės pareikšti savo nuomonę dėl peržiūrėtų regioninio bendradarbiavimo mechanizmų, o jų indėlis padės pagerinti bendrų rizikos vertinimų kokybę ir tikslumą. Kai kurioms valstybėms narėms gali tekti papildoma administracinė našta, tačiau akivaizdu, kad jų dalyvavimas papildomose grupėse užtikrins didesnę ir saugesnę parengtį ekstremaliosioms situacijoms: faktiškai, peržiūrėti bendri rizikos vertinimai (kuriuos reikia atlikti iki 2022 m. spalio mėn.) bus realistiškesni ir tikslesni, įtraukiant visų valstybių narių perspektyvą, kurios 2023 m. bus sujungtos su atitinkamu tiekimo ekstremaliųjų situacijų atveju koridoriumi. Tai savo ruožtu bus naudinga atliekant nacionalinius rizikos vertinimus ir bus tvirtas pagrindas rengiant nacionalinius planus, kuriuos Komisijai reikia pateikti 2023 m. kovo mėn.
            
            
               Šis aktas patenka į deleguotųjų įgaliojimų, suteiktų Komisijai pagal Reglamento 3 straipsnio 8 dalį ir 19 straipsnį, taikymo sritį, ir juo neviršijama to, kas būtina tų nuostatų tikslui pasiekti.
            
            
               Šiuo deleguotuoju aktu iš dalies keičiamos ir pakeičiamos Reglamento nuostatos, todėl deleguotąjį reglamentą priimti tikslinga.
            
            
               KOMISIJOS DELEGUOTASIS REGLAMENTAS (ES) …/...
            
            
               2021 11 18
            
            
               kuriuo iš dalies keičiamos Europos Parlamento ir Tarybos reglamento (ES) 2017/1938 nuostatos dėl rizikos grupių sudėties
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2017 m. spalio 25 d. Europos Parlamento ir Tarybos reglamentą (ES) 2017/1938 dėl dujų tiekimo saugumo užtikrinimo priemonių, kuriuo panaikinamas Reglamentas (ES) Nr. 994/2010
                  9
               , ypač jo 3 straipsnio 8 dalį,
            
            
               kadangi:
            
            
               (1)solidarumo dvasia grindžiamas regioninis bendradarbiavimas yra pagrindinis principas, kuriuo grindžiamas Reglamentu (ES) 2017/1938 nustatytas dujų tiekimo saugumo užtikrinimo mechanizmas. Kad regioninis bendradarbiavimas būtų praktiškai įgyvendinamas, to Reglamento I priede nustatyta trylika rizikos grupių, atitinkančių keturis pagrindinius dujų tiekimo ekstremaliųjų situacijų atveju koridorius. I priede išvardijamos kiekvienos rizikos grupės valstybės narės, kurioms gali būti daromas poveikis ir (arba) kurios gali atlikti tam tikrą vaidmenį sutrikus tiekimui išilgai koridoriaus. Pagal Reglamento (ES) 2017/1938 3 straipsnio 8 dalį Komisijai suteikiami įgaliojimai priimti deleguotuosius aktus, kuriais atnaujinama tų rizikos grupių sudėtis; 
            
            
               (2)nuo tada, kai buvo priimtas Reglamentas (ES) 2017/1938, pradėjo veikti naujos pagrindinės dujų infrastruktūros, be to, numatoma, kad dar kelios infrastruktūros pradės veikti ateinančiais mėnesiais. Šios infrastruktūros sukuria naujus tiekimo ekstremaliųjų situacijų atveju koridorius. Jos taip pat daro poveikį valstybėms narėms, kurias gali paveikti galimi pagrindinių dujų tiekimo maršrutų sutrikimai arba kurios gali padėti spręsti su jais susijusias problemas;
            
            
               (3)pagal Reglamento (ES) 2017/1938 7 straipsnio 1 dalį iki 2021 m. lapkričio mėn. Europos dujų perdavimo sistemos operatorių tinklas (ENTSO-G) visos Sąjungos mastu turi atlikti dujų tiekimo ir infrastruktūros veikimo sutrikimo scenarijų imitavimo bandymą. Atliekant šį imitavimo bandymą bus atsižvelgta į Sąjungos dujų infrastruktūros pokyčius nuo 2017 m. ir jų poveikį įvairiems dujų tiekimo ekstremaliųjų situacijų atvejais koridoriams. Imitavimo bandymas taip pat apims visas dujų infrastruktūras, kurios turėtų veikti 2023 m. sausio mėn.; 
            
            
               (4)atsižvelgiant į naujų ir būsimų dujų infrastruktūrų poveikį dujų tiekimo ekstremaliųjų situacijų atvejais koridoriams, kaip matyti iš ENTSO-G Sąjungos mastu atliktų imitavimo bandymų, rizikos grupių sudėtis turi būti atitinkamai pritaikyta; 
            
            
               (5)naujų dujų infrastruktūrų poveikis kai kurių rizikos grupių sudėčiai buvo aptartas 2020 ir 2021 m. įvykusiuose keliuose Dujų koordinavimo grupės (DKG) eiliniuose posėdžiuose. Šio akto turinys buvo aptartas DKG posėdyje, kuriame dalyvavo tik valstybių narių atstovai ir ENTSO-G (dalyvavo kaip stebėtoja);
            
            
               (6)nuo 2020 m. vasario 1 d. Jungtinė Karalystė nebėra Sąjungos valstybė narė. Siekiant teisinio tikrumo, ji turėtų būti išbraukta iš Reglamento (ES) 2017/1938 I priede pateiktų valstybių narių sąrašų;
            
            
               (7)todėl Reglamentas (ES) 2017/1938 turėtų būti atitinkamai iš dalies pakeistas,
            
            
                PRIĖMĖ ŠĮ REGLAMENTĄ:
            
            
               1 straipsnis
            
         
         
            
               Reglamento (ES) 2017/1938 I priedas pakeičiamas šio Reglamento priede pateikiamu tekstu.
            
            
               2 straipsnis
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje 2021 11 18
            
            
               
                     Komisijos vardu
               
               
                     Pirmininkė
                     Ursula VON DER LEYEN
               
            
         
         
            
                  
                     (1)
                  
                        OL L 280, 2017 10 28, p. 1.
               
               
                  
                     (2)
                  
                        Pagal 2009 m. liepos 13 d. Europos Parlamento ir Tarybos reglamento (EB) Nr. 715/2009 dėl teisės naudotis gamtinių dujų perdavimo tinklais sąlygų, panaikinantis Reglamentą (EB) Nr. 1775/2005 (OL L 211, 2009 8 14, p. 36), 8 straipsnio 3 dalies b punktą dešimties metų tinklo plėtros planą ENTSO-G rengia kas dvejus metus.
               
               
                  
                     (3)
                  
                        Ekspertų grupės registro Nr. X01096.
               
               
                  
                     (4)
                  
                        Ekspertų grupė pirmą kartą buvo sukurta 2006 m.; dabartinė sudėtis nustatyta 2011 m. rugpjūčio 11 d. Komisijos sprendime, kuriuo nustatoma Dujų koordinavimo grupės sudėtis ir veiklos nuostatos ir panaikinamas Komisijos sprendimas 2006/791/EB (OL C 236, 2011 8 12, p. 10).
               
               
                  
                     (5)
                  
                        Pastabas raštu pateikė septynios valstybės narės.
               
               
                  
                     (6)
                  
                        Pridėta prie e. laiško, kuriuo Europos Sąjungos nuolatinių atstovybių energetikos atašė informuojami apie būsimą ribotos sudėties DKG posėdį ir prašomi paskirti savo atstovus. Paprastai posėdžiuose dalyvaujantys valstybių narių DKG atstovai gavo šio e. laiško kopiją.
               
               
                  
                     (7)
                  
                        Buvo pateikti penki atsiliepimai – vieną pateikė pilietis, o kitus keturis – pramonės asociacijos.
               
               
                  
                     (8)
                  
                        Pirmuoju šio projekto etapu užtikrintas 1,75 mlrd. m³ per metus pajėgumas; numatoma, kad antruoju etapu pajėgumas padidės iki 4,4 mlrd. m³ per metus.
               
               
                  
                     (9)
                  
                        OL L 280, 2017 10 28, p. 1.
               
            
      
    ---documentbreak--- 
      
         
         
            
               PRIEDAS 
            
            
               „1 PRIEDAS
            
            
               Regioninis bendradarbiavimas
            
            
               Valstybių narių rizikos grupės, kuriomis grindžiamas su rizika susijęs bendradarbiavimas, kaip nurodyta 3 straipsnio 7 dalyje, yra šios: 
            
            
               1. Rytų dujų tiekimo rizikos grupės:  
            
            
               (a)Ukraina: Bulgarija, Čekija, Danija, Vokietija, Graikija, Kroatija, Italija, Liuksemburgas, Vengrija, Austrija, Lenkija, Rumunija, Slovėnija, Slovakija, Švedija; 
            
            
               (b)Baltarusija: Belgija, Čekija, Danija, Vokietija, Estija, Latvija, Lietuva, Liuksemburgas, Nyderlandai, Lenkija, Slovakija, Suomija, Švedija; 
            
            
               (c)Baltijos jūra: Belgija, Čekija, Danija, Vokietija, Prancūzija, Liuksemburgas, Nyderlandai, Austrija, Slovakija, Švedija; 
            
            
               (d)Šiaurės Rytų: Čekija, Danija, Vokietija, Estija, Latvija, Lietuva, Lenkija, Slovakija, Suomija, Švedija; 
            
            
               (e)Balkanų: Bulgarija, Graikija, Vengrija, Rumunija.
            
            
                
            
            
               2. Šiaurės jūros dujų tiekimo rizikos grupės: 
            
            
               (a)Norvegija: Belgija, Danija, Vokietija, Airija, Ispanija, Prancūzija, Italija, Liuksemburgas, Nyderlandai, Lenkija, Portugalija, Švedija; 
            
            
               (b)Mažo šilumingumo dujos: Belgija, Vokietija, Prancūzija, Nyderlandai; 
            
            
               (c)Danija: Danija, Vokietija, Liuksemburgas, Nyderlandai, Lenkija, Švedija; 
            
            
               (d)Jungtinė Karalystė: Belgija, Vokietija, Airija, Liuksemburgas, Nyderlandai.
            
            
            
               3. Šiaurės Afrikos dujų tiekimo rizikos grupės: 
            
            
               (a)Alžyras: Graikija, Ispanija, Prancūzija, Kroatija, Italija, Malta, Austrija, Portugalija, Slovėnija; 
            
         
         
            
               (b)Libija: Kroatija, Italija, Malta, Austrija, Slovėnija. 
            
            
            
               4. Pietryčių dujų tiekimo rizikos grupės: 
            
            
               (a)Pietinis dujų koridorius – Kaspijos jūros regionas: Bulgarija, Graikija, Kroatija, Italija, Vengrija, Malta, Austrija, Rumunija, Slovėnija, Slovakija; 
            
            
               (b)Viduržemio jūros regiono rytinė dalis: Graikija, Italija, Kipras Malta.“